Komisijos sprendimas
1981 m. liepos 28 d.
nustatantis, jog tam tikros uždarymo sistemos yra "vienkartinės sistemos", kaip apibrėžta Tarybos direktyvose 66/400/EEB, 66/401/EEB, 66/402/EEB, 69/208/EEB ir 70/458/EEB
(81/675/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/400/EEB dėl prekybos runkelių sėkla [1] su paskutiniais pakeitimais, padarytais Direktyva 78/692/EEB [2], ypač į jos 10 straipsnio 1 dalį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla [3] su paskutiniais pakeitimais, padarytais Direktyva 81/126/EEB [4], ypač į jos 9 straipsnio 1 dalį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla [5] su paskutiniais pakeitimais, padarytais Direktyva 81/126/EEB, ypač į jos 9 straipsnio 1 dalį,
atsižvelgdama į 1969 m. birželio 30 d. Tarybos direktyvą 69/208/EEB dėl prekybos aliejinių ir pluoštinių augalų sėkla [6] su paskutiniais pakeitimais, padarytais Direktyva 81/126/EEB, ypač į jos 9 straipsnio 1 dalį,
atsižvelgdama į 1970 m. rugsėjo 29 d. Tarybos direktyvą 70/458/EEB dėl prekybos daržovių sėkla [7] su paskutiniais pakeitimais, padarytais Direktyva 80/1141/EEB [8], ypač į jos 25 straipsnio 1 dalį,
kadangi pagal pirmiau minėtas nuostatas sėklos pakuotės paprastai uždaromos taip, kad uždarymo sistemoje būtų naudojama nustatytos formos oficiali etiketė arba oficiali plomba;
kadangi tais atvejais, kai naudojamasi vienkartinė uždarymo sistema, šių priemonių taikyti nereikia;
kadangi siekiant suvienodinti atitinkamų Bendrijos nuostatų taikymą, reikėtų patvirtinti, jog tam tikros naudojamos uždarymo sistemos yra "vienkartinės uždarymo sistemos";
kadangi suprantama, kad šiuo metu naudojant sistemą, kuri yra skirta tik javų sėklai, būtų mažiau naudojamos naujos sistemos, suteikiančios geresnes veiksmingumo garantijas, ir praėjus penkeriems metams ją tektų peržiūrėti;
kadangi šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Nustatoma, kad toliau išvardytų pakuočių uždarymo sistemos yra "vienkartinės uždarymo sistemos", kaip apibrėžta Direktyvos 66/400/EEB 10 straipsnio 1 dalyje, Direktyvos 66/401/EEB 9 straipsnio 1 dalyje, Direktyvos 66/402/EEB 9 straipsnio 1 dalyje, Direktyvos 69/208/EEB 9 straipsnio 1 dalyje ir Direktyvos 70/458/EEB 25 straipsnio 1 dalyje:
a) popierinių ar plastikinių maišų, jei juose nėra kitų angų, išskyrus skirtas pripildymo įtaisui, o pripildymo įtaise yra sumontuota užklijavimo arba šiluminio sandarinimo sistema, kuri po pripildymo angą uždaro taip, kad jos nebūtų galima nesugadinus atidaryti;
b) neaustinės medžiagos maišų, kurie uždaromi susiuvant, jei bent vienoje jų angos pusėje viršutiniame kampe neištrinamai įspaudžiama skaičių skalė, prasidedanti Nr. 1, arba panašus spaudas (raidės, piešinys), kurie rodo, jog išlaikomi pradiniai maišų išmatavimai.
2. Taip pat nustatoma, kad šiuo metu "vienkartinėmis uždarymo sistemomis", kaip apibrėžta Direktyvos 66/402/EEB 9 straipsnio 1 dalyje, be 1 dalyje minimų pakuočių, laikomos ir šių pakuočių uždarymo sistemos:
popierinių ar plastikinių maišų, jei juose nėra kitų angų, išskyrus skirtas pripildymo įtaisui, kurie uždaromi supiltų sėklų svoriui spaudžiant pripildymo įtaisą, kurio ilgis ne mažesnis nei 22 % maišo pločio.
2 straipsnis
Šis sprendimas skirtas valstybėms narėms.
Priimta Briuselyje, 1981 m. liepos 28 d.